Ministru kabineta noteikumu projekta

„Gaļas liellopu pārraudzības un snieguma pārbaudes kārtība” sākotnējās ietekmes novērtējuma ziņojums (anotācija)

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | No 2018. gada 7. novembra ir spēkā Dzīvnieku audzēšanas un ciltsdarba likums, kurš paredz līdz 2019. gada 1. martam izdot Ministru kabineta noteikumus par gaļas liellopu snieguma pārbaudes kārtību.  Zemkopības ministrija ir sagatavojusi Ministru kabineta noteikumu projektu “Gaļas liellopu pārraudzības un snieguma pārbaudes kārtība”, lai nodrošinātu vienotas prasības gaļas liellopu pārraudzībai un snieguma pārbaudei. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Dzīvnieku audzēšanas un ciltsdarba likuma 13. panta pirmā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz 2019.gada 28.februārim gaļas liellopu pārraudzības nosacījumi bija noteikti Ministru kabineta 2015. gada 8. septembra noteikumos Nr.514 „Gaļas liellopu pārraudzības kārtība” (turpmāk – noteikumi Nr.514).  Zemkopības ministrija ir sagatavojusi Ministru kabineta noteikumu projektu “Gaļas liellopu pārraudzības un snieguma pārbaudes kārtība” (turpmāk – noteikumu projekts), kas aizstās noteikumus Nr.514. Tā kā gaļas liellopu pārraudzības un snieguma pārbaude atšķiras no citu lauksaimniecības sugu pārraudzības un snieguma pārbaude, šīs sugas un izmantošanas virziena liellopu snieguma pārbaudei ir sagatavots atsevišķs normatīvais akts.  Saskaņā ar Dzīvnieku audzēšanas un ciltsdarba likumu attiecībā uz kvalitatīvo un kvantitatīvo datu ieguvi par lauksaimniecības dzīvniekiem termina “pārraudzība” (kas līdz šim ietvēra datu uzskaiti gan par tiem dzīvniekiem, kuri iesaistīti audzēšanas programmas īstenošanā (ciltsdarbā), gan par pārējiem dzīvniekiem) vietā turpmāk tiks lietoti divi termini:  1) “pārraudzība”, kas ietvers tikai lauksaimniecības dzīvnieku produktivitātes datu uzskaiti, un pārraudzības mērķis ir ar iegūto datu palīdzību uzlabot menedžmentu ganāmpulkos, kas orientēti uz produkcijas iegūšanu;  2) “snieguma pārbaude”, kuras laikā tiek iegūti dažādi kvalitatīvi un kvantitatīvi dati (dati par dzīvnieku produktivitāti, eksterjeru u.c.) lauksaimniecības dzīvnieku ģenētiskās kvalitātes noteikšanai saskaņā ar audzēšanas programmu. Tātad ganāmpulki, kuros notiek snieguma pārbaude, iesaistās ciltsdarbā.  Pārraudzība un snieguma pārbaude ir līdzīgi procesi. Gan pārraudzībā, gan snieguma pārbaudē tiek iegūti dati par dzīvnieku produktivitāti (sk. Dzīvnieku audzēšanas un ciltsdarba likuma 1.panta pirmās daļas 6.un 7.punktu). Tā kā iegūtie produktivitātes dati gan pārraudzībā, gan snieguma pārbaudē ir vienādi, tos sauc par pārraudzības datiem. Šis ir dzīvnieku audzēšanā vispārlietots termins.  Snieguma pārbaudes dati ir datu kopums, kas ietver pārraudzības datus un eksterjera vērtēšanas datus, kā arī citus datus ģenētiskās kvalitātes noteikšanai.  Noteikumu projektā noteikts, kuri dati un kādā veidā iegūstami, un tā saturs atbilst Ministru kabinetam dotā pilnvarojuma saturam. Dzīvnieku audzēšanas un ciltsdarba likuma 1.panta pirmās daļas 6.un 7.punktā ietvertajās pārraudzības un snieguma pārbaudes definīcijās ir noteikts, ka pārraudzība un snieguma pārbaude ir procesi, kas nodrošina kvantitatīvus un kvalitatīvus datus par lauksaimniecības dzīvnieku. Pārraudzības laikā tiek iegūti dati par produktivitāti, bet snieguma pārbaudes laikā – par produktivitāti, eksterjeru, kā arī citi dati. Tāpat pārraudzībā un snieguma pārbaudē ir jānodrošina šo datu reģistrēšana. Tā kā pārraudzības un snieguma pārbaudes procesu laikā ir jāiegūst noteikti dati, šo datu iegūšanai ir jābūt skaidrai, tāpēc ir precīzi jānosaka arī tas, kuri dati ir iegūstami, jo pārraudzības un snieguma pārbaudes neatņemama sastāvdaļa ir šo datu pastāvīga vākšana, apkopošana un izvērtēšana pēc attiecīgām pazīmēm.  Noteikumu projekta mērķis ir noteikt gaļas liellopu pārraudzības un snieguma pārbaudes kārtību. Pārraudzība un snieguma pārbaude ganāmpulkos nepieciešama, lai iegūtu datus par katru dzīvnieku un tādējādi dzīvniekus savā starpā varētu salīdzināt. Pārraudzība ganāmpulka īpašniekiem ir nepieciešama ganāmpulka menedžmentam. Arī snieguma pārbaudes datus izmanto ganāmpulka menedžmentam. Turklāt bez snieguma pārbaudes nav iespējama audzēšanas programmas īstenošana, jo snieguma pārbaude ļauj ganāmpulkos atlasīt labākos vaislas dzīvniekus šķirnes uzlabošanai. Tāpat snieguma pārbaudes dati ļauj šķirnes lauksaimniecības dzīvnieku audzētāju biedrībai (turpmāk – biedrība) izvirzīt konkrētus mērķus un uzdevumus audzēšanas programmas turpmākajiem periodiem.  Audzēšanas programma ir šķirnes lauksaimniecības dzīvnieku audzētāju biedrības izstrādāts dokuments noteiktas šķirnes uzlabošanai, saglabāšanai, atjaunošanai vai jaunas šķirnes radīšanai. Prasības audzēšanas programmai ir noteiktas Eiropas Parlamenta un Padomes 2016. gada 8. jūnija Regulā (ES) Nr. 2016/1012 par zootehniskajiem un ģenealoģiskajiem nosacījumiem dzīvnieku audzēšanai, tīršķirnes vaislas dzīvnieku, krustojuma vaislas cūku un to reproduktīvo produktu tirdzniecībai Savienībā un ievešanai tajā, un ar ko groza Regulu (ES) Nr. 652/2014, Padomes Direktīvas 89/608/EEK un 90/425/EEK un atceļ konkrētus aktus dzīvnieku audzēšanas jomā ("Dzīvnieku audzēšanas regula") (turpmāk – regula 2016/1012). Audzēšanas programmā nosaka mērķi un uzdevumus šī mērķa sasniegšanai. Tāpat audzēšanas programmā ietver attiecīgās šķirnes raksturojumu, dzīvnieku izcelsmes dokumentēšanas sistēmu, nosacījumus snieguma pārbaudei un ierakstīšanai ciltsgrāmatā, kā arī citas prasības.  Likuma 13. panta pirmā daļa paredz, ka lauksaimniecības dzīvnieku snieguma pārbaude un pārraudzība ir brīvprātīgs pasākums. Ganāmpulka īpašnieks izvēlas veikt pārraudzību vai snieguma pārbaudi savā ganāmpulkā un ņem vērā noteikumu projektā un audzēšanas programmā noteikto.  Noteikumu projektā noteikts, ka pārraudzības un snieguma pārbaudes gads sākas 1.janvārī un beidzas 31.decembrī. Kaut gan normatīvie akti par pārraudzību un snieguma pārbaudi stāsies spēkā pēc 1.janvāra, saimniecībām tas neradīs nekādas problēmas. Noteikumos Nr.514 datu ieguves kārtība būtībā neatšķiras no noteikumu projektā noteiktās datu ieguves. Tādējādi saimniecībām, kas veica pārraudzību saskaņā ar noteikumiem Nr. 514, ir iespēja turpināt gan pārraudzību, gan arī snieguma pārbaudi, noslēdzot ar biedrību vienošanos par audzēšanas programmas īstenošanu. Turklāt Dzīvnieku audzēšanas un ciltsdarba likumā ir noteikts, ka process audzēšanas programmas īstenošanai ir snieguma pārbaude, un tādējādi šī definīcija attiecībā uz saimniecībām, kas īsteno audzēšanas programmu, ir spēkā jau no 2018. gada 7. novembra**.**  Ja ganāmpulka īpašnieks izvēlējies veikt gaļas liellopu pārraudzību vai snieguma pārbaudi, pārraudzības dati tiek iegūti par visiem vienā novietnē turētiem gaļas liellopiem. Nav atļauts pārraudzības datus izlases kārtā iegūt tikai par daļu no novietnē esošajiem dzīvniekiem.  Gaļas liellopu snieguma pārbaudes laikā ganāmpulkā papildus iegūst eksterjera lineārās vērtēšanas datus, kā arī datus par temperamentu. Šos datus iegūst tikai par tiem dzīvniekiem, ar kuriem īsteno audzēšanas programmu.  Eksterjera lineārās vērtēšanas datus iegūst eksterjera lineārās vērtēšanas rezultātā. Eksterjera lineārā vērtēšana ir viena no eksterjera vērtēšanas metodēm, ko plaši izmanto pasaulē, tostarp Latvijā. To, kuri eksterjera lineārās vērtēšanas dati iegūstami snieguma pārbaudē, nosaka biedrība audzēšanas programmā.  Snieguma pārbaude notiek gaļas liellopu audzēšanas saimniecībās, kurām ar atzītu šķirnes gaļas liellopu audzētāju biedrību ir noslēgta vienošanās par attiecīgās audzēšanas programmas īstenošanu.  Gaļas liellopu pārraudzības datus reģistrē pārraugs, kas ir saņēmis sertifikātu vai apliecību gaļas liellopu pārraudzībai. Snieguma pārbaudes datus reģistrē pārraugs, kas ir saņēmis sertifikātu vai apliecību gaļas liellopu pārraudzībai, un vērtēšanas eksperts, kas ir saņēmis sertifikātu gaļas liellopu vērtēšanai.  Lai varētu nodrošināt un precīzi organizēt pārraudzības un snieguma pārbaudes darbu, ganāmpulka īpašnieks par to vienojas ar pārraugu (ja ganāmpulka īpašnieks pats neveic pārraudzību savā ganāmpulkā). Vienošanās paredz to, kurš pārraugs veiks pārraudzības datu ieguvi attiecīgajā ganāmpulkā, jo bez pārrauga šis darbs nevar notikt. Tāpat pirms pārraudzības uzsākšanas ganāmpulka īpašnieks par to informē Lauksaimniecības datu centru (turpmāk – datu centrs).  Ganāmpulka īpašnieks arī pats var veikt pārraudzību vai snieguma pārbaudi savā ganāmpulkā, ja tam ir sertifikāts vai apliecība šā darba veikšanai, un tādā gadījumā ganāmpulka īpašnieks vienlaikus ir arī pārraugs un uz viņu attiecas visas noteikumu projektā pārraugam noteiktās prasības.  Pārraudzības datus ganāmpulkā iegūst atbilstoši Starptautiskās dzīvnieku pārraudzības komitejas (turpmāk – *ICAR*) vadlīnijām attiecībā uz pārraudzības datu ieguvi, reģistrēšanu un uzskaiti par gaļas liellopiem, kā noteikts regulā 2016/1012.  *ICAR* vadlīnijās ir noteikts, ka svariem ir jābūt pārbaudītiem. Lai izpildītu šo prasību, kā arī nodrošinātu iegūto pārraudzības datu ticamību, noteikumu projektā noteiktas prasības par svaru pārbaudi.  Noteikumu projekts paredz, ka svaru pārbaudi drīkst veikt arī institūcijas, kas nav izgājušas akreditācijas procesu atbilstoši likumam “Par atbildības novērtēšanu”, tāpēc svaru verifikācija nav obligāta. Ir svarīgi, lai pārraudzībā un snieguma pārbaudē iesaistītos vairāk dzīvnieku audzētāju, tāpēc datu ieguvei nevajadzētu radīt ganāmpulku īpašniekiem lielas izmaksas. Turklāt jāņem vērā, ka daļai līdz šim pārraudzībā lietoto svaru nav veikta pirmreizējā tipa apstiprināšana, tāpēc šos svarus nevar verificēt.  Svaru pārbaudi veic institūcijas, kas ar datu centru noslēgušas līgumu. Līgumus ar svaru pārbaudes institūcijām slēdz datu centrs, jo šī iestāde Latvijā nodrošina *ICAR* vadlīniju ievērošanu. Institūcijas svarus pārbauda atbilstoši datu centra līgumā noteiktajam un izvieto uz svariem uzlīmes. Šādā veidā datu centram ir centralizēti pieejama visa informācija par ganāmpulkos izmantotajiem svariem. Datu centrs informāciju par minētajām institūcijām līdz noteikumu projekta spēkā stāšanās dienai ievietos savā tīmekļvietnē.  Ja tomēr ganāmpulka īpašnieks ir veicis svaru verifikāciju akreditētā laboratorijā, kura nav noslēgusi līgumu ar datu centru, ganāmpulka īpašnieks datu centrā iesniedz svaru verificēšanas sertifikāta kopiju. Datu centrs ganāmpulka īpašniekam izsniedz uzlīmi un informāciju par svaru pārbaudi reģistrē datubāzē. Ganāmpulka īpašnieks nodrošina svaru pārbaudi, ievērojot uzlīmē redzamo termiņu.  Atbilstoši *ICAR* vadlīniju prasībām noteikumu projektā ietvertas arī pārraudzības datu iegūšanas metodes – A un B, kas norāda, vai pārraudzības datus iegūst persona, kurai ir sertifikāts pārraudzībai, vai persona, kurai ir apliecība pārraudzībai. Ja datus ir ieguvusi persona, kurai ir sertifikāts, tad teorētiski šie dati varētu būt precīzāki, jo šai personai ir izglītība dzīvnieku audzēšanas jomā.  Pārraudzības un snieguma pārbaudes datus reģistrē datu centra ciltsdarba, snieguma pārbaudes un pārraudzības informācijas datubāzē (turpmāk – datubāze), kas ietilpst datu centra pārziņā esošajā valsts informācijas sistēmā „Lauksaimniecības datu centra informācijas sistēma”. Datu centra informācijas sistēma izveidota saskaņā ar Ministru kabineta 2013.gada 26.marta noteikumiem Nr. 161 “Noteikumi par vienoto zemkopības nozares informācijas sistēmu”, un, to veidojot, ir ņemtas vērā Valsts informācijas sistēmu likuma 5. panta pirmajā daļā noteiktās prasības valsts informācijas sistēmu izveidošanai. Datu centra informācijas sistēma ietver ne tikai minēto datubāzi, bet arī citas datubāzes, piemēram, datubāzi par novietnēm, ganāmpulkiem un lauksaimniecības dzīvniekiem, datubāzi par piena ražotājiem, datubāzi par svaigpiena kvalitāti, datubāzi par mājas (istabas) dzīvniekiem u.c.  Datu centrs datubāzē izmanto arī informāciju no lauksaimniecības dzīvnieku, ganāmpulku un novietņu reģistra, ko uztur saskaņā normatīvajiem aktiem par lauksaimniecības un akvakultūras dzīvnieku, to ganāmpulku un novietņu reģistrēšanas un lauksaimniecības dzīvnieku apzīmēšanas kārtību.  Noteikumu projektā paredzēts, ka datu centrs ganāmpulka īpašniekam, pārraugam, vērtēšanas ekspertam un biedrībai nodrošina autorizētu pieeju datubāzei pārraudzībai un snieguma pārbaudei un datu apstrādei.  Pirms pārraudzības uzsākšanas pārraugs vienojas ar ganāmpulka īpašnieku par pārraudzības plānu. Šī vienošanās ir brīvā formā, un tā ir nepieciešama tādēļ, lai pārraugs datubāzē varētu izveidot attiecīgajam ganāmpulkam vēlamo pārraudzības plānu. Pēc tam pārraugs datubāzē ievada informāciju par izvēlētajiem plāna punktiem (datubāzē atzīmē, piemēram, to, ka ganāmpulks strādās pēc pamatshēmas, pārraudzības uzdevumu saņems pa pastu, pārraudzības datus iegūs, liellopus sverot).  Tikai tad pārraugs datubāzē var saņemt pārraudzības uzdevumu.  Pēc tam jau pārraugs darbojas tikai ar pārraudzības uzdevumu (un pārraudzības plānu labo tikai tad, ja ganāmpulka īpašnieks tajā vēlas izdarīt kādas izmaiņas). Tāpēc ir lietderīgi vēlreiz pārraudzības uzdevumā (ko no visas pieejamās ievadītās informācijas ģenerē datubāze) norādīt precīzu un pietiekami pilnīgu informāciju, kas jāņem vērā pārrauga darbā. Tas ir īpaši būtiski tādēļ, ka daļa pārraugu strādā vairākos ganāmpulkos, un šiem pārraugiem ir svarīgi, ka pārraudzības uzdevumā ir skaidri redzamas izvēles, par kurām pārraugs ir vienojies ar attiecīgā ganāmpulka īpašnieku.  Tātad pārraudzības plāns, pārraudzības shēmas un pārraudzības uzdevums ir ciltsdarba, snieguma pārbaudes un pārraudzības informācijas datubāzes sastāvdaļas. Noteikumu projektā ir noteikts, ka datu centrs nodrošina gaļas liellopu ganāmpulka īpašnieku ar pārraudzības shēmām. Pamatshēmu ievieš visos pārraudzībā esošos gaļas liellopu ganāmpulkos. Noteikumu projektā minēto papildshēmu un specializēto shēmu izpilde ir brīvprātīga. Papildshēmas izvēlas, lai papildus iegūtu pārraudzības datus atbilstoši savai saimnieciskajai darbībai. Piemēram, izvēloties papildshēmu “Dzīvmasas noteikšana ganību novērtēšanai” (dzīvmasa ir dzīvnieku audzēšanā vispārpieņemts termins, ar ko apzīmē dzīva dzīvnieka svaru), gaļas liellopu ganāmpulka īpašniekam būs iespēja novērtēt ganību kvalitāti. Specializētās shēmas izvēlas, ja gaļas liellopu pārbauda kontrolizaudzēšanā vai gaļas liellops tiek realizēts reģistrētā dzīvnieku tirdzniecības vietā – izsolē, savākšanas centrā, tirgotāja telpās.  Līdz 2020.gada 1.javārim gaļas liellopu dzīvmasu pārraudzības ganāmpulkos var noteikt, vai nu sverot ar svariem, vai izmērot krūškurvja apkārtmēru un ķermeņa slīpo garumu. Pēc 2020.gada 1.janvāra pārraudzības ganāmpulkos liellopu dzīvmasas noteikšanai atļauts izmantot tikai svēršanu. Snieguma pārbaudes ganāmpulkos gaļas liellopu dzīvmasu iegūst, tikai sverot gaļas liellopus ar svariem.  Noteikumu projektā noteikts, ka datu centrs nodrošina pārraudzības datu apstrādi. Pārraudzības datu apstrādei datu centrs izmanto arī lauksaimniecības dzīvnieku, ganāmpulku un novietņu reģistrā esošo informāciju, ko ganāmpulka īpašnieki u.c. personas nodrošina saskaņā ar normatīvajiem aktiem par lauksaimniecības un akvakultūras dzīvnieku, to ganāmpulku un novietņu reģistrēšanas un lauksaimniecības dzīvnieku apzīmēšanas kārtību. Tā ir, piemēram, informācija, par zīdītājgovs sēklošanu, atnešanos, dzimušo teļu skaitu, kritušo teļu skaitu, teļu dzīvmasu pēc piedzimšanas utt. Tā kā šī informācija datu centram ir pieejama no minētā reģistra, to atkārtoti neiekļauj kā iegūstamu informāciju noteikumu projektā. Datu centrs pārraudzības datu apstrādē (aprēķiniem) izmanto metodiku, kas saskaņota ar *ICAR*. Datu centrs katru gadu sagatavo pārraudzības un snieguma pārbaudes datu kopsavilkumu par iepriekšējo pārraudzības un snieguma pārbaudes gadu un ievieto to savā tīmekļvietnē.  Noteikumu projekts paredz biedrībai nodrošināt virspārraudzību visos ganāmpulkos, kuros tiek īstenota audzēšanas programma, lai pārbaudītu gaļas liellopu pārraudzības un snieguma pārbaudes datu atbilstību noteikumu projektā un audzēšanas programmā noteiktajām prasībām. |
| 3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija un datu centrs |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Šķirnes lauksaimniecības dzīvnieku audzētāju biedrības – SIA „Latvijas Gaļas liellopu audzētāju asociācija” un SIA „Latvijas Šķirnes dzīvnieku audzētāju savienība”.  Gaļas liellopu ganāmpulku īpašnieki, kas veic pārraudzību vai snieguma pārbaudi. Pēc Lauksaimniecības datu centra datiem, gaļas liellopu pārraudzība notiek 1291 ganāmpulkā.  Personas, kas veic gaļas liellopu pārraudzības un snieguma pārbaudes datu uzskaiti. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām noteikumu projekta tiesiskais regulējums nemaina tiesības un pienākumus, ne arī veicamās darbības. |
| 3. | Administratīvo izmaksu monetārs novērtējums | Noteikumu projektā ietvertajam tiesiskajam regulējumam nav ietekmes uz administratīvajām izmaksām (naudas izteiksmē), un tas nerada papildu administratīvo slogu. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |  |  |  |
| --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | |
| 1. | Saistības pret Eiropas Savienību | Regula 2016/1012 | | | |
| 2. | Citas starptautiskās saistības | Projekts šo jomu neskar. | | | |
| 3. | Cita informācija | Regulas 2016/1012 normas pārņemtas Dzīvnieku audzēšanas un ciltsdarba likumā.  Regulā 2016/1012 attiecībā uz audzēšanas programmu īstenošanu lietots termins “snieguma pārbaude”. Tāpat Regulā 2016/1012 (III pielikuma 1.daļas “b” apakšpunkts) ir noteikts, ka biedrības veic snieguma pārbaudi un ņem vērā, ja tādi pastāv, Eiropas Savienības references centru iedibinātus noteikumus un standartus vai principus, par kuriem panākta vienošanās *ICAR*.  Attiecībā uz gaļas liellopiem pastāv *ICAR* iedibinātie principi, taču regulā tie nav izskaidroti sīkāk. Tādējādi ar noteikumu projektu tiek pārņemts tikai snieguma pārbaudes termins. Noteikumu projekta punkti, kuros noteikta pārraudzības datu ieguves un apstrādes metodika gaļas liellopiem, atbilst attiecīgajām *ICAR* vadlīniju prasībām, nevis Dzīvnieku audzēšanas regulas pantiem, tāpēc anotācijas V sadaļas 1. tabulā nav iekļauta informācija par noteikumu projekta punktu atbilstību regulas normām. | | | |
| 1.tabula  **Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | | Regula Nr. 2016/1012 | | |
|  | | | | | |
| A | | B | | C | D |
| Attiecīgā ES tiesību akta panta numurs (uzskaitot katru tiesību akta  vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| - | | - | | - | - |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.  Kādēļ? | | Projekts šo jomu neskar. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | | | |
| Cita informācija | | Nav. | | | |

|  |
| --- |
| **2.tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sanāksme ar SIA „Latvijas Gaļas liellopu audzētāju asociācija” un SIA „Latvijas Šķirnes dzīvnieku audzētāju savienība” pārstāvjiem. Noteikumu projekta elektroniska saskaņošana ar minētām biedrībām, Lauksaimnieku organizāciju sadarbības padomi un Zemnieku saeimu. Informācija par noteikumu projektu 14.02.2019. ievietota tīmekļa vietnē www.zm.gov.lv |
| 2. | Sabiedrības līdzdalība projekta izstrādē | Tika organizēta sanāksme ar SIA „Latvijas Gaļas liellopu audzētāju asociācija” un SIA „Latvijas Šķirnes dzīvnieku audzētāju savienība” pārstāvjiem. Par tīmekļvietnē www.zm.gov.lv ievietoto noteikumu projektu netika saņemti iebildumi vai priekšlikumi. |
| 3. | Sabiedrības līdzdalības rezultāti | SIA „Latvijas Gaļas liellopu audzētāju asociācija”, SIA „Latvijas Šķirnes dzīvnieku audzētāju savienība”, Lauksaimnieku organizāciju sadarbības padome un Zemnieku saeima atbalsta noteikumu projekta tālāku virzību. Izteiktie iebildumi un priekšlikumi ir izvērtēti un ņemti vērā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Datu centrs |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkcijas. Projekta izpildei nav nepieciešama jaunu institūciju izveide, esošo likvidācija vai reorganizācija. |
| 3. | Cita informācija | Nav. |

Zemkopības ministrs K. Gerhards

Blūma 67027561

Lelde.Bluma@zm.gov.lv